Kantoor by hek van Voortrekker-monument beroof | Netwerk24
Deur Ischke de Jager 08 Oktober 2019 12:45
Die Voortrekkermonument in Pretoria is Dinsdag soos gewoonlik oop ná 'n rooftog Dinsdag in die vroeë oggendure by die toegangshek se kantoor.
Die skade aan die kantoor by die Voortrekkermonument in Pretoria se toegangshek nadat rowers Dinsdagoggend vroeg daar toegeslaan het.
Drie rowers, waarvan twee gewapen was, het die kantoor skuins na 01:00 beroof. Hulle het die venster van die kantoor by die hoofhek gebreek en die kasregister en rekenaarskerm gegryp.
Hulle kon egter nie die rekenaar se hardeskyf steel nie, sê Cecilia Kruger, besturende direkteur van die monument, en voeg by dat die verdagtes ook die kamera by die hek gebreek het.
Die rowers het ook die hekwag aangeval en hom van sy persoonlike besittings beroof. Hy is lig beseer.
"Geen kontant word snags in die hekkantoor of die kantore op die terrein van die Voortrekkermonument gehou nie," sê Kruger.
Volgens die hekwag was die mans nie Suid-Afrikaanse burgers nie.
Die polisie was reeds Dinsdagoggend vroeg op die toneel. Hoewel die rowers die kamera by die hek gebreek het, is daar beeldmateriaal wat met die polisieondersoek kan help.
"Die Monument gaan vandag (Dinsdag) voort met sy gewone openingsure en besoekers gebruik die alternatiewe hekkantoor," sê Kruger.
Kapt. Augustinah Selepe, 'n polisiewoordvoerder, het die voorval bevestig en ondersoeke duur voort.
Enigiemand wat die polisie met hul ondersoek kan help, kan hul naaste polisiekantoor kontak of 08600 10111 bel.